Esmaspäeval, 3. mail kell 18 näidatakse Eesti Rahva Muuseumis Guy-Marc Hinanti ja Dominique Lohlé dokumentaalfilmi "I Never Promised You A Rose Garden - A Portrait of David Toop Through His Record Collection". Film räägib ühest tänavuse festivali külalisest - briti kirjaniku, muusiku, muusikakriitiku ja plaadikoguja David  Toopi kogumiskirest ja rännakutest väljapoole muusika piire. Toop on jahtinud mitte ainult kummalisi heliplaate, vaid ka ise salvestanud helisid, mis jäävad kaugele meie tavakogemuslikust eluruumist. Filmis võib kuulda Yanömami šamaanide rituaali ja vaevatud inimhingede häälel kaeblevat potoo-lindu, korea budistlike munkade palveid ning ka lääne muusika varjualasid improvisatsioonist kohaliku rockabilly'ni. Saatesõnad filmile lausub Berk Vaher. Tänavu on Toop ise festivalil kohal 7. mail ühes kaastöölistega  eksperimentaalse muusika ajakirjast The Wire.